SL Uradni list Evropske unije L 13/59

DIREKTIVA KOMISIJE 2011/3/EU

z dne 17. januarja 2011

o spremembi Direktive 2008/128/ES o določitvi posebnih meril čistosti v zvezi z barvili za uporabo v živilih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (1) in zlasti člena 30(5) Uredbe,

po posvetovanju z Evropsko agencijo za varnost hrane (EFSA),

ob upoštevanju naslednjega:

(1) Direktiva Komisije 2008/128/ES (2) določa posebna merila čistosti v zvezi z barvili za uporabo v živilih, ki so navedena v Direktivi Evropskega parlamenta in Sveta 94/36/ES z dne 30. junija 1994 o barvilih za uporabo v živilih (3).

(2) Člen 30(4) Uredbe (ES) št. 1333/2008 z dne 16. decembra 2008 določa, da se specifikacije aditivov za živila iz odstavkov 1 do 3 navedenega člena (ki vključujejo tudi aditive, odobrene z Direktivo 94/36/ES) sprejmejo v skladu z Uredbo (ES) št. 1331/2008 Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila (4) takoj, ko se ti aditivi za živila vključijo v priloge v skladu z navedenimi odstavki.

(3) Direktivo 2008/128/ES je treba spremeniti, ker seznami še niso pripravljeni ter za zagotovitev veljavnosti sprememb v prilogah k Direktivi 94/36/ES v skladu s členom 31 Uredbe (ES) št. 1333/2008 in usklajenosti aditivov, odobrenih na ta način, z varnimi pogoji uporabe.

(4) Evropska agencija za varnost hrane (v nadaljnjem besedilu: Agencija) je v mnenju z dne 30. januarja 2008 (5) ocenila podatke o varnosti uporabe likopena kot živilskega barvila iz vseh virov. Upoštevani so bili naslednji viri: a) E 160d likopen, pridobljen z ekstrakcijo naravnih vlaken rdečih paradižnikov (Lycopersicon esculentum L.) s poznejšo odstranitvijo topila, b) sintetični likopen in c) likopen iz glive Blakeslea trispora.

(5) Trenutna zakonodaja določa specifikacije le za likopen iz rdečih paradižnikov in jo je treba spremeniti, da bo vsebovala tudi druga dva vira. Specifikacije za likopen, pridobljen z ekstrakcijo rdečega paradižnika, je tudi treba posodobiti. Diklorometana ni treba navesti na seznamu ekstrakcijskih topil, saj se glede na informacije zainteresiranih strani ne uporablja več za likopen iz rdečih paradižnikov. Zaradi varnostnih razlogov je treba zmanjšati mejno vrednost za svinec, navedba o težkih kovinah pa je preveč splošna in zato ni več ustrezna. Poleg tega je treba navedbo o naravnih vlaknih posodobiti v skladu z Uredbo (ES) št. 1829/2003 Evropskega parlamenta in Sveta (6).

(6) Poročila za diklorometan (metilen klorid) navajajo, da se uporablja za proizvajanje formulacij likopena, pripravljenih za prodajo, kar je navedeno tudi v mnenju Agencije z dne 4. decembra 2008 (7) v zvezi z varnostjo izdelkov iz likopena, pridobljenega iz glive Blakeslea trispora z disperzijo v hladni vodi. Podobni izdelki se proizvajajo tudi iz sintetičnega likopena, kot je navedeno v mnenju Agencije o varnosti sintetičnega likopena z dne 10. aprila 2008 (8). Ker je Agencija ocenila to posebno uporabo, jo je treba odobriti z istimi mejnimi vrednostmi ostanka, kot so bile upoštevane med oceno.

(7) Treba je upoštevati specifikacije in analizne metode za aditive Codexa Alimentariusa, ki ga je pripravil Skupni strokovni odbor za aditive za živila (JECFA). Zlasti je treba spremeniti posebna merila čistosti, da izražajo mejne vrednosti za posamezne zadevne težke kovine, kadar je to primerno.

(8) Direktivo 2008/128/ES je zato treba ustrezno spremeniti.

(9) Ukrepi, predvideni s to direktivo, so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala –

SPREJELA NASLEDNJO DIREKTIVO:

Člen 1

Priloga I k Direktivi 2008/128/ES se spremeni v skladu s Prilogo k tej direktivi.

Člen 2

Prenos

1. Države članice sprejmejo zakone in druge predpise, potrebne za uskladitev s to direktivo, najpozneje do 1. septembra 2011. Besedilo navedenih predpisov takoj sporočijo Komisiji. Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice Komisiji sporočijo besedila bistvenih določb nacionalnih predpisov, sprejetih na področju, ki ga ureja ta direktiva.

Člen 3

Ta direktiva začne veljati dvajseti dan po objavi v Uradnem listu Evropske unije.

Člen 4

Ta direktiva je naslovljena na države članice.

V Bruslju, 17. januarja 2011 Za Komisijo Predsednik José Manuel BARROSO

(1) UL L 354, 13.12.2008, str. 16.

(2) UL L 6, 10.1.2009, str. 20.

(3) UL L 237, 10.9.1994, str. 13.

(4) UL L 354, 31.12.2008, str. 1.

(5) Znanstveno mnenje Odbora o aditivih za živila, aromah, pomožnih tehnoloških sredstvih in materialih za stik z živili na zahtevo Evropske komisije o varnosti uporabe 1) likopena, pridobljenega s postopkom fermentacije z glivo Blakeslea trispora, kot živilskega barvila v kategorijah živil in ravneh uporabe, kot jih predlaga vlagatelj, in 2) sintetičnega likopena kot živilskega barvila v kategorijah živil iz Priloge III in dela 2 Priloge V k Direktivi 94/36/ES o barvilih za uporabo v živilih ter 3) upošteva različne zahteve glede likopena, ki se trenutno obravnavajo, vključno s ponovno oceno likopena iz paradižnikov kot del sistematičnega ponovnega ocenjevanja vseh živilskih barvil. The EFSA Journal (2008) 674, str. 1–66.

(6) UL L 268, 18.10.2003, str. 1.

(7) Znanstveno mnenje Sveta za dietetične izdelke, prehrano in alergije na zahtevo Evropske komisije za dodatno oceno za izdelke iz likopena, pridobljenega iz glive Blakeslea trispora z disperzijo v hladni vodi, kot živilske sestavine v okviru Uredbe (ES) št. 258/97. The EFSA Journal (2008) 893, str. 1–15.

(8) Znanstveno mnenje Sveta za dietetične izdelke, prehrano in alergije na zahtevo Evropske komisije o varnosti sintetičnega likopena. The EFSA Journal (2008) 676, str. 1–25.